ઉત્તરાખંડમાં થોડા મહિનાઓ પછી વિધાનસભાની ચૂંટણી યોજાનાર છે. એ પહેલાં કોંગ્રેસના નવ બળવાખોર ધારાસભ્યોના સહારે રાજ્યમાં સત્તા કબજે કરવાના ભાજપના ઉધામાને આખરે દસમી મેના શક્તિ પરીક્ષણમાં કારમી શિકસ્ત મળી છે. સર્વોચ્ચ અદાલતના નિર્ણય અને નિર્દેશો અનુસાર યોજાયેલા આ શક્તિ પરીક્ષણનાં સત્તાવાર પરિણામ સર્વોચ્ચ અદાલતમાં બીજા દિવસે ૧૧મી મેના રોજ જાહેર થાય એ પહેલાં જ હરીશ રાવતની સરકારના વિજયના દાવા કરતાં વધુ મહત્ત્વની વાત ભાજપ દ્વારા પરાજયના સ્વીકારની હતી.